Venezuelassa useita kuukausia jatkuneissa levottomuuksissa on kuollut yli sata ihmistä ja lukuisia on loukkaantunut.

Kuvassa presidentti Nicolas Maduro, joka on esittänyt toiveen tavata Trump. MIRAFLORES PRESS HANDOUT

Yhdysvaltain presidentti Donald Trump ei poissulje sotilaallisia toimia Venezuelassa.

Asiaa toimittajille New Jerseyssä kommentoinut Trump sanoi, että Yhdysvalloilla on monia vaihtoehtoja Venezuelan suhteen.

Yksi näistä vaihtoehdoista on presidentin mukaan sotilaalliset toimet.

- Meillä on joukkoja joka puolella maailmaa erittäin kaukaisissa paikoissa. Venezuela ei ole kovin kaukana ja ihmiset siellä kärsivät ja kuolevat, Trump sanoi.

Presidentin mukaan Venezuelan tilanne oli yksi asioista, joista hän keskusteli perjantaina kokouksessa ulkoministeri Rex Tillersonin ja Yhdysvaltain YK-lähettiläs Nikki Haleyn kanssa.

Venezuela on sekamelska. Se on erittäin vaarallinen sekamelska ja erittäin surullinen tilanne, Trump sanoi.

Yhdysvaltain puolustusministeriön edustajan mukaan Pentagon ei ole vastaanottanut käskyjä Venezuelaan liittyen.

Venezuela kutsuu Trumpin lausuntoa hulluudeksi

Venezuelan puolustusministerin Vladimir Padrinon mukaan Trumpin lausunto sotilaallisten toimien mahdollisuudesta Venezuelassa on hulluutta. Padrino kommentoi asiaa televisiolähetyksessä joitakin tunteja Trumpin kommentin jälkeen.

Padrino on myös sanonut, että kaksi sotilastukikohtaan hyökännyttä kapinallista sotilasta on saatu kiinni. Hänen mukaansa toinen kiinniotetuista on entinen kapteeni Juan Carlos Caguaripano ja toinen luutnantti Jefferson Garcia.

Venezuelan viranomaisten mukaan Caguaripano johti hyökkäystä, johon on kerrottu osallistuneen 20 ihmistä. Kaksi hyökkääjää surmattiin hyökkäyksen yhteydessä ja kahdeksan otettiin kiinni.

Caguaripanoksi itseään kutsuva mies myös esiintyi videolla, jossa sotilasasuihin pukeutuneet miehet kertoivat nousevansa kapinaan presidentti Nicolas Maduroa vastaan.

Valkoisen talon mukaan Trump ei keskustele Maduron kanssa ennen kuin " demokratia on palautettu " .